Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-4-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΓ΄ συνεδριάσεώς του, της Παρασκευής 28 Απριλίου 2017, σε ό,τι αφορά την ψήφιση στο σύνολο του σχεδίου νόμου: «Εξωδικαστικός μηχανισμός ρύθμισης οφειλών επιχειρήσεων και άλλες διατάξεις»]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 4 Μαΐου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 775/28-4-2017 επίκαιρη ερώτηση του Βουλευτή Αχαΐας του Συνασπισμού Ριζοσπαστικής Αριστεράς κ. Ανδρέα Ριζούλη προς τον Υπουργό Υγείας, σχετικά με τη συμπλήρωση της ΚΥΑ ΔΥΓ 3(α)/ΟΙΚ 104747/26-10-2012 για μηδενική συμμετοχή στα φάρμακα και στα αναλώσιμα στους πάσχοντες με καρδιακή ανεπάρκεια τελικού σταδίου και ποσοστό αναπηρίας ίσου ή άνω του 80%. 2. Η με αριθμό 771/27-4-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την ασφάλεια στην αποστολή δεμάτων. 3. Η με αριθμό 770/26-4-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την ανάγκη στελέχωσης και λειτουργίας του Πολυδύναμου Περιφερειακού Ιατρείου Λίνδου Ρόδου. 4. Η με αριθμό 774/27-4-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με την απόδοση λογαριασμού των Ολυμπιακών Αγώνων. 5. Η με αριθμό 778/28-4-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Αγροτικής Ανάπτυξης και Τροφίμων, σχετικά με την αποζημίωση των δενδροκαλλιεργητών της Περιφερειακής Ενότητας Πέλλης για ζημιές που υπέστησαν οι παραγωγές τους από τον παγετό το τριήμερο 20-22 Απριλίου. 6. Η με αριθμό 773/27-4-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με την ιδιωτικοποίηση της Ελληνικής Βιομηχανίας Οχημάτων (Ε.Λ.Β.Ο.). Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 776/28-4-2017 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Οικονομικών, σχετικά με την αποκατάσταση της ρύθμισης (ληξιπρόθεσμων και μη ληξιπρόθεσμων) οφειλών της ΔΕΥΑ Ηρακλείου για την εύρυθμη λειτουργία της δημοτικής επιχείρησης ύδρευσης. 2. Η με αριθμό 772/27-4-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Ναυτιλίας και Νησιωτικής Πολιτικής, σχετικά με την άμεση ανάγκη κατασκευής του εμπορικού λιμανιού της Πάτρας. 3. Η με αριθμό 769/26-4-2017 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «ανεφάρμοστος ο αντικαπνιστικός νόμος». 4. Η με αριθμό 584/13-3-2017 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών, σχετικά με την παράλογη εκποίηση της κερδοφόρας «Εγνατίας Οδού Α.Ε.». 5. Η με αριθμό 696/4-4-2017 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών, με θέμα: «είναι έτοιμη η εθνική οικονομία για μια ενδεχόμενη κατάρρευση της Ευρωζώνης;». 6. Η με αριθμό 705/6-4-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον διορισμό υπόδικης στη διοίκηση του Υπερταμείου Αποκρατικοποιήσεων» 7. Η με αριθμό 707/10-4-2017 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομικών, με θέμα: «Πρώην Στρατόπεδο Κόρδα: Ανάδειξη της περιοχής σε υπερτοπικό πάρκο». 8. Η με αριθμό 697/5-4-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με νομοθετική ρύθμιση για επέκταση εγκεκριμένων εξόδων πέραν των νοσηλίων. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3943/6-3-2017 ερώτηση της Βουλευτού Πέλλης του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, σχετικά με την ένταξη όσο το δυνατόν περισσότερων αιτούντων στο πρόγραμμα νέων γεωργών χωρίς μείωση του ποσού ενίσχυσης κ.λπ.. 2. Η με αριθμό 4416/22-3-2017 ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, με θέμα: «Δικαίωμα του εκλέγειν των ομογενών και άσκηση του δικαιώματος ψήφου από Έλληνες κατοίκους του εξωτερικού». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Διεθνούς Σύμβασης για τον Έλεγχο και τη Διαχείριση του Έρματος και των Ιζημάτων που προέρχονται από τα Πλοία, 2004 και άλλες διατάξεις». Έχω την τιμή να ανακοινώσω στο Σώμα ότι οι Υπουργοί Εθνικής Άμυνας, Οικονομικών, Εξωτερικών, Οικονομίας και Ανάπτυξης και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 28-4-2017 σχέδιο νόμου: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας, σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών». Παράλληλα, κατατέθηκε χθες - νομίζω - μια εκπρόθεσμη τροπολογία από τον κ. Λαζαρίδη, την οποία πρέπει να την έχετε υπ' όψιν σας, κύριε Υπουργέ. Κύριε Κουρουμπλή, την έχετε υπ' όψιν σας;
Την έχω υπ' όψιν μου, κύριε Πρόεδρε.
Την κάνετε δεκτή;
Όχι, θα μιλήσω.
Θα μιλήσετε, πολύ ωραία.
«Όχι» είπε, κύριε Πρόεδρε, ή «θα μιλήσω»; Έχει σημασία.
Όταν πάρει τον λόγο, θα το ανακοινώσει. Το νομοσχέδιο που συζητάμε σήμερα ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Οπότε, οι έχοντες αντίρρηση είναι ουσιαστικά το Κομμουνιστικό Κόμμα Ελλάδας και η Χρυσή Αυγή που εξέφρασε επιφύλαξη. Υπέρ είναι όλα τα υπόλοιπα κόμματα. Πρωτίστως, λοιπόν - με τη σειρά των κομμάτων - τον λόγο έχει ο κ. Κούζηλος.
Και εμείς θα πάρουμε τον λόγο, κύριε Πρόεδρε, ως Κοινοβουλευτικοί Εκπρόσωποι.
Ορίστε, κύριε Κούζηλε, έχετε τον λόγο.
Είχαμε επιφύλαξη γιατί υπήρχε στο τελείωμα του τίτλου του νομοσχεδίου και η φράση «και άλλες διατάξεις». Αυτό μας έβαλε σε μία σκέψη, γιατί συνήθως βλέπουμε ότι έχουμε έναν καταιγισμό από τροπολογίες. Γι' αυτό είχαμε δηλώσει επιφύλαξη. Με την παρούσα κύρωση θεσπίζονται όρια και εισάγονται διαδικασίες και τεχνολογίες για την επεξεργασία του έρματος των πλοίων. Στην ουσία θα γίνει μία ενσωμάτωση στη διεθνή σύμβαση για την πρόληψη της ρύπανσης, στην οποία δεν είμαστε φυσικά αντίθετα. Εδώ, όμως, πρέπει να δούμε λιγάκι - και σε αυτό δεν έχουμε πάρει απαντήσεις από τους κυρίους Υπουργούς - το εξής: Σταθήκαμε εμείς και είπαμε λιγάκι για τα «Ποσειδώνια 2016». Στους εκθέτες ήταν και εξήντα εταιρείες οι οποίες διαφήμιζαν τη νέα τεχνολογία. Το 2012 ο Διεθνής Ναυτιλιακός Οργανισμός και το Διεθνές Ναυτιλιακό Επιμελητήριο είχαν μία κόντρα για το χρονικό διάστημα της εφαρμογής της συγκεκριμένης σύμβασης και όλο το θέμα ήταν για το χάος που θα προκληθεί στα ναυπηγεία. Μιλάμε για εξήντα με εβδομήντα χιλιάδες πλοία. Πού θέλουμε να καταλήξουμε; Εδώ έχουμε ένα απλό ερώτημα: Υπάρχει μέριμνα, υπάρχει σχεδιασμός, ώστε να έχουμε και εμείς ένα κομμάτι από αυτήν την πίτα, από τα εξήντα με εβδομήντα χιλιάδες πλοία; Και επειδή σύντομα θα έχουμε και τα «Ποσειδώνια 2017», να δούμε αν θα υπάρξει πάλι το ίδιο ενδιαφέρον στη χώρα μας. Φυσικά είναι ένα θετικό βήμα για την προστασία του θαλάσσιου περιβάλλοντος και για την ελληνική εμπορική ναυτιλία. Ευχαριστώ πολύ.
Και εγώ ευχαριστώ. Κύριε Συντυχάκη, έχετε τον λόγο.
Πόσο χρόνο έχω, κύριε Πρόεδρε;
Πέντε λεπτά. Όλοι έχουν πέντε λεπτά κατά τον Κανονισμό, και οι Βουλευτές και ο Υπουργός.
Ευχαριστώ, κύριε Πρόεδρε. Νομίζω ότι δόθηκε η δυνατότητα στην επιτροπή να καταθέσουμε την άποψη του Κομμουνιστικού Κόμματος σε σχέση με το θέμα της διαχείρισης του θαλάσσιου έρματος των πλοίων. Για το Κομμουνιστικό Κόμμα η συγκεκριμένη σύμβαση δεν αντιμετωπίζει το συγκεκριμένο πρόβλημα και κατά συνέπεια και το συγκεκριμένο σχέδιο νόμου. Και εξηγήσαμε τους λόγους. Οι πιο σημαντικοί από αυτούς είναι ότι το σύστημα αυτό της διαχείρισης του θαλάσσιου έρματος έχει πάρα πολύ υψηλό κόστος. Ειπώθηκε στην επιτροπή ότι είναι πάνω από 100 δισεκατομμύρια για εβδομήντα χιλιάδες πλοία. Άρα είναι ασύμφορη η τοποθέτησή του σε παλιά και μικρότερα πλοία. Κατά συνέπεια, οι εφοπλιστές προτιμούν να τα αποσύρουν και να επενδύσουν σε πλοία μεγαλύτερου μεγέθους. Εδώ ακριβώς είναι ο υποκριτικός χαρακτήρας της σύμβασης, για τη δήθεν προστασία του θαλάσσιου υποσυστήματος. Οι επενδύσεις στην αγορά νέων μεγαλύτερων και πιο σύγχρονων πλοίων είναι άσχετες από την εφαρμογή της σύμβασης. Εντάσσεται στο πλαίσιο των ανταγωνισμών στον κλάδο της ναυσιπλοΐας παγκόσμια, των επιδιώξεων των Ελλήνων εφοπλιστών για πρωταγωνιστικό ρόλο στη μεταφορά ενεργειακών πρώτων υλών. Οι Έλληνες εφοπλιστές γνωρίζουμε ότι είναι πρωτοπόροι στις επενδύσεις και στα κέρδη βεβαίως, πατώντας στα εργασιακά δικαιώματα των ναυτεργατών. Μάλιστα, μόνον τους δύο πρώτους μήνες του 2017 επένδυσαν, σύμφωνα με στοιχεία, πάνω από 1 δισεκατομμύριο δολάρια και απέκτησαν εξήντα πλοία. Στην πραγματικότητα, λοιπόν, με την ενσωμάτωση της σύμβασης στην ελληνική νομοθεσία, δημιουργείται ένας γραφειοκρατικός μηχανισμός συγκάλυψης της θαλάσσιας ρύπανσης, με αυτουργούς τους ίδιους τους εφοπλιστές και την απαλλαγή των πλοίων τους από επιπλέον κόστη. Επίσης, μπροστά στην επιδίωξη του μέγιστου δυνατού κέρδους, δεν μπαίνει κανένα εμπόδιο στη σύμβαση. Και γι' αυτό, είναι και υποκριτικός αυτός ο χαρακτήρας της σύμβασης. Η λειτουργία των πλοίων με κριτήριο τη κερδοφορία των πλοιοκτητών τους ουσιαστικά καθιστά κενό γράμμα τις όποιες διατάξεις της σύμβασης. Η σύμβαση κινείται στη γνωστή ευρωενωσιακή αρχή «ο ρυπαίνων πληρώνει», προβλέποντας πρόστιμα για τη ρύπανση μέσω του έρματος. Όμως, τα προβλεπόμενα πρόστιμα είναι τουλάχιστον αστεία. Στην πράξη ο ρυπαινόμενος την πληρώνει και ο ρυπαίνων τη γλιτώνει. Το πρόστιμο των 60.000 ευρώ ισοδυναμεί με ναύλα ελάχιστων ημερών, ενώ η περιβαλλοντική ζημιά από την απελευθέρωση ενός ξένου οργανισμού μπορεί να επιφέρει δεκάδες εκατομμύρια ζημιά και ιδιαίτερα στη Μεσόγειο και ακόμη πιο ειδικά στο Αιγαίο, που είναι ιδιαίτερα επιβαρυμένο. Το σχέδιο νόμου επαναεπιβεβαιώνει τις διατάξεις του γνωστού Ναυτικού Δικαίου του 1973 για την εκχώρηση των δικαιωμάτων επιθεώρησης σε μεγάλους οργανισμούς, ουσιαστικά ιδιωτικοποιώντας τις επιθεωρήσεις. Υπάρχει, όμως, η εμπειρία του ελληνικού νηογνώμονα κατά το παρελθόν - παρακλάδι των εφοπλιστών - ο οποίος δεν έδινε δεκάρα για την ασφάλεια της ανθρώπινης ζωής στη θάλασσα. Και η απόδειξη είναι η μακάβρια λίστα των ναυτικών ατυχημάτων, όπως το «ΔΥΣΤΟΣ», το ναυάγιο του «SEA DIAMOND» και του «ΕΞΠΡΕΣ ΣΑΜΙΝΑ». Και ο ελληνικός νηογνώμονας μετατράπηκε από εταιρεία μη κερδοσκοπικού χαρακτήρα σε εταιρεία που στόχο έχει το μέγιστο κέρδος, αδιαφορώντας για την κύρια αποστολή που είχε να επιτελέσει. Και υπάρχουν εις βάρος του καταδικαστικές αποφάσεις για πολύνεκρα ναυάγια, καταγγελίες για εικονικούς ελέγχους, ψευδή πιστοποιητικά αξιοπλοΐας, ελεγκτές και ελεγχόμενοι τα ίδια πρόσωπα και εκατοντάδες σελίδες ερευνών. Για το ΚΚΕ, κυρίες και κύριοι, απαιτείται δημόσιος ελληνικός νηογνώμονας με κοινωνικό έλεγχο, συνδεδεμένος με την έρευνα και τη ναυπηγική βιομηχανία, που θα εξασφαλίσει την αξιοπλοΐα και την αξιοπιστία του, την ασφάλεια της ανθρώπινης ζωής στη θάλασσα και την προστασία του περιβάλλοντος. Και βασικό εργαλείο για την προώθηση της ναυτιλιακής πολιτικής είναι η δημιουργία δημόσιου ενιαίου οργανισμού ναυτιλίας στο πλαίσιο κρατικού ενιαίου φορέα μεταφορών, στον οποίο θα ενταχθούν τα ακτοπλοϊκά πλοία. Επίσης, έγινε πολύς λόγος για την ναυπηγοεπισκευαστική δραστηριότητα ή μάλλον για τη ναυπηγοεπισκευαστική επιχειρηματικότητα. Θέλω να τονίσουμε ότι όλοι μαζί - ΣΥΡΙΖΑ, Νέα Δημοκρατία, ΠΑΣΟΚ και από κοντά η φασιστική Χρυσή Αυγή - εμφανίζονται να ανησυχούν και να νοιάζονται για την ανάκαμψη της ναυπηγικής βιομηχανίας και να αναρωτιούνται με ποιον τρόπο θα ενισχυθούν οι μεγαλοεπιχειρηματίες, που έχουν στην ιδιοκτησία τους τα ναυπηγεία, αλλά και τη ζώνη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγο ακόμη, κύριε Πρόεδρε. Προσπαθούν να κρύψουν ότι η συρρίκνωση της ναυπηγικής βιομηχανίας είναι αποτέλεσμα του καπιταλιστικού δρόμου ανάπτυξης, της συμμετοχής της χώρας στην Ευρωπαϊκή Ένωση και με δεδομένο ότι η Ελλάδα είναι μια χώρα όπου οι εφοπλιστές καυχώνται πως κατέχουν τον πρώτο σε χωρητικότητα στόλο παγκοσμίως. Προσπαθούν να κρύψουν τις ιδιαίτερες ευθύνες, που έχει το κάθε κόμμα διαχρονικά στη στήριξη αυτού του δρόμου, αλλά και της συγκεκριμένης πολιτικής, που ακολούθησαν στον τομέα της ναυπηγικής βιομηχανίας. Η σημερινή, Κυβέρνηση, βέβαια, βλέπει τη ναυπηγοεπισκευή σαν παράπλευρη δραστηριότητα της «COSCO», στα πλαίσια των στρατηγικών επιδιώξεων εφοπλιστών και επιχειρηματικών ομίλων στα καύσιμα. Γι' αυτή σχεδιάζει τις επενδύσεις. Αυτά, άλλωστε, μας είπε και ο κ. Κουρουμπλής, ο Υπουργός Ναυτιλίας, στην επιτροπή την προηγούμενη βδομάδα. Η συρρίκνωσή της δεν οφείλεται φυσικά, στην κακή διαχείριση ή σε παραλείψεις, ιδιοτελείς επιλογές, τη διαπλοκή, τη διαφθορά ή τις μίζες. Όλα αυτά, βέβαια, είναι παράγωγα μιας συγκεκριμένης πολιτικής. Τα ναυπηγεία κλείνει η ευρωενωσιακή στρατηγική, που περιλαμβάνει ιδιωτικοποιήσεις ναυπηγείων, λιμενικών υποδομών, αλλαγής χρήσης γης. Και σήμερα τα ναυπηγεία Σκαραμαγκά είναι κλειστά, της Ελευσίνας φυτοζωούν, της Χαλκίδας και Νεωρίου έχουν γίνει καρνάγια. Και δεν πέφτει σφυριά σε αυτά τα ναυπηγεία.
Παρακαλώ, κύριε Συντυχάκη, ολοκληρώνετε.
Και την ίδια ώρα, οι Έλληνες εφοπλιστές αποδεικνύονται οι καλύτεροι πελάτες των ναυπηγείων της Κίνας και της Νότιας Κορέας. Αυτή η αντίφαση βγάζει μάτι, κύριε Πρόεδρε. Ο ελληνόκτητος στόλος είναι από τους καλύτερους του κόσμου. Η χώρα έχει ανάγκη καινούργια καράβια για την ακτοπλοΐα, αλλά χρειάζονται συντήρηση και τα ήδη υπάρχοντα. Ωστόσο, η ναυπηγοεπισκευή ολοένα και συρρικνώνεται. Για το ΚΚΕ, μονόδρομος είναι η κατάργηση του κριτηρίου του κέρδους, ένας ριζικά διαφορετικός δρόμος ανάπτυξης, με κοινωνικοποιημένα τα συγκεντρωμένα μέσα παραγωγής, συμπεριλαμβανομένων των λιμανιών, των πλοίων, όλων των παράπλευρων λειτουργιών και στα πλαίσια αυτά να λειτουργήσει και η ναυπηγική βιομηχανία στη χώρα μας. Κατά συνέπεια, και με όλα τα παραπάνω, καταψηφίζουμε τη διεθνή σύμβαση και το σχέδιο νόμου που κατατέθηκε. Ευχαριστώ πάρα πολύ.
Και εγώ ευχαριστώ. Κύριε Υπουργέ, θέλετε να πάρετε τον λόγο. Έχετε πέντε λεπτά.
Κύριε Πρόεδρε, εισάγεται με την κύρωση σήμερα στο Ελληνικό Κοινοβούλιο ένα συμπληρωματικό πλαίσιο κανόνων στα πλαίσια του IMO, του Διεθνούς Οργανισμού για τα ζητήματα της ναυτιλίας, και έτσι η χώρα είναι η πεντηκοστή πέμπτη χώρα, η οποία κυρώνει μια τέτοια σύμβαση, δημιουργώντας ακριβώς αυτό το απαραίτητο θεσμικό πλαίσιο, προκειμένου να προστατευθεί, κυρίως το περιβάλλον. Κυρίες και κύριοι συνάδελφοι, η Μεσόγειος είναι μια κλειστή θάλασσα, που επηρεάζεται άμεσα από τις κλιματικές αλλαγές που συντελούνται στην ευρύτερη περιοχή, άρα μια θάλασσα που χρειάζεται άμεσα τη φροντίδα και τη μέριμνα όλων μας είτε σε ατομικό ακόμα επίπεδο, πώς συμπεριφερόμαστε ως άνθρωποι είτε ως πολιτεία. Αυτή τη στιγμή εισάγουμε ένα θεσμικό πλαίσιο, το οποίο υποχρεώνει και βάζει κανόνες. Άκουσα ειλικρινά με έκπληξη ότι αυτό ευνοεί τους εφοπλιστές. Μα, όλο αυτό το σύστημα που πρέπει να επενδυθεί πάνω στα πλοία θα το επιβαρυνθούν οι εφοπλιστές. Δεν έχει καμμία σχέση ούτε με τις εργασιακές σχέσεις των ναυτικών ούτε με άλλου είδους διευκολύνσεις. Αυτό μπορεί να βοηθήσει πάρα πολύ την ανάπτυξη τομέων, που έχουν να κάνουν με τη ναυπηγοεπισκευαστική ζώνη, διότι τα συστήματα αυτά είναι σύγχρονα συστήματα, που μπορεί να κοστίσουν μέχρι και ένα εκατομμύριο, ανάλογα με το μέγεθος του πλοίου, άρα είναι μια δυνατότητα να δημιουργηθεί κίνητρο στο να αναπτυχθεί η δραστηριότητα στη ναυπηγοεπισκευαστική ζώνη. Εγώ θα ήθελα, κλείνοντας, κύριε Πρόεδρε, να πω ότι με το νέο αυτό θεσμικό πλαίσιο λαμβάνονται μέτρα, που προστατεύουν το οικολογικό περιβάλλον, συμβάλλουν στην κοινωνική ανάπτυξη, διότι προστατεύουν τον ίδιο τον άνθρωπο από διάφορα μεταφερόμενα μικρόβια, τα οποία επηρεάζουν τις περιοχές όπου πέφτει το θαλάσσιο έρμα και ως εκ τούτου, δημιουργούνται επικίνδυνες καταστάσεις για τις παραλίες και τα λιμάνια. Γι' αυτό, λοιπόν, το νέο θεσμικό πλαίσιο που εισάγουμε σήμερα μπορεί πραγματικά να αναχαιτίσει αυτού του είδους τις επικίνδυνες καταστάσεις. Ακούστηκαν μια σειρά θέματα σε ό,τι αφορά τη ναυπηγοεπισκευαστική ζώνη και την «COSCO». Η Κυβέρνηση, ψηφίζοντας τον νόμο που αναφέρεται στη σύμβαση με την «COSCO», έχει συμπεριλάβει ορισμένες διατάξεις για τις υποχρεώσεις της «COSCO» σε ό,τι αφορά τη ναυπηγοεπισκευαστική ζώνη. Η «COSCO» έχει δεσμευτεί, λοιπόν, ότι θα επισκευάσει τις δεξαμενές, που παρέλαβε από τον παλιό ΟΛΠ και θα προχωρήσει στην τοποθέτηση μιας μεγάλης πλωτής δεξαμενής ογδόντα χιλιάδων τόνων και μιας επόμενης, που θα είναι περίπου τριακοσίων με τριακοσίων πενήντα χιλιάδων τόνων. Αυτό και μόνο δημιουργεί σημαντικές προϋποθέσεις για την ανάπτυξη ενός τομέα, που στην Ελλάδα έπαιξε καθοριστικό ρόλο τα προηγούμενα χρόνια. Όμως, ξέρετε πάρα πολύ καλά ότι τα τελευταία δέκα χρόνια από λαθεμένους χειρισμούς δημιουργήθηκαν καταστάσεις, που ουσιαστικά έφεραν πίσω την ανάπτυξη αυτού του τομέα, ο οποίος τροφοδοτούσε πολλαπλώς την περιοχή σε θέσεις εργασίας και σε επαγγελματικές δραστηριότητες. Σήμερα, λοιπόν, η Κυβέρνηση ξεκινά μία νέα προσπάθεια όσον αφορά τη ναυπηγοεπισκευαστική ζώνη, ζητώντας από την «COSCO» να υλοποιήσει τις δεσμεύσεις της κατά προτεραιότητα - και αυτό έχει να κάνει ακριβώς μ' αυτό που τόνισα - αλλά και προσπαθώντας μαζί με την Ευρωπαϊκή Ένωση να απελευθερώσει τον Σκαραμαγκά από τις δεσμεύσεις που έχουν επιβληθεί, λόγω των λεγόμενων «κρατικών επιδοτήσεων». Παράλληλα, προσπαθεί να δημιουργήσει όρους ανάπτυξης και στο ναυπηγείο της Ελευσίνας και σ' αυτό του Νεωρίου. Θεωρούμε, λοιπόν, ότι η σημερινή κύρωση δίνει τη δυνατότητα στην Ελλάδα να είναι άλλη μία χώρα, στα πλαίσια του ΙΜΟ, η οποία αναγνωρίζει την ανάγκη θέσπισης αυτών των διεθνών κανόνων, προκειμένου να γίνουν εθνικό δίκαιο και να προστατεύσουμε τις θάλασσές μας. Για μας, η γαλάζια ανάπτυξη είναι ένας πολύ κρίσιμος τομέας, που θα συμβάλει στην ανάπτυξη της χώρας, διότι συνδέεται με τον τουρισμό, την αλιεία, την ανάπτυξη των λιμανιών και την προστασία του περιβάλλοντος. Όλα αυτά μαζί, λοιπόν, δημιουργούν ένα πλέγμα οικονομικών δραστηριοτήτων, που προστατεύεται από την παρουσία στο δίκαιο της χώρας τέτοιων κανόνων, που θεσπίζουμε σήμερα. Κατόπιν αυτών, θεωρώ ότι εκλείπουν οι λόγοι που συνδέονται με αντιρρήσεις που κατατέθηκαν από συναδέλφους στη Βουλή. Νομίζω ότι θα ήταν χρήσιμο να επανεξετάσουν τη θέση τους, διότι δεν νομίζω ότι υποκρύπτεται σ' αυτή τη σύμβαση τίποτα άλλο, παρά η προστασία του περιβάλλοντος, που είναι μία υποχρέωση που πρέπει να έχουμε σε απόλυτη προτεραιότητα και ως πολιτεία και ως κοινωνία και ως πρόσωπα. Από εκεί και πέρα, τονίζω και πάλι ότι δεν υπάρχει καμμία επιβάρυνση σε κανέναν. Η επιβάρυνση, σε ό,τι αφορά αυτά τα συστήματα, αφορά τους ιδιοκτήτες των πλοίων. Σας ευχαριστώ.
Κύριε Υπουργέ, θα θέλατε να πείτε κάτι αναφορικά με την τροπολογία;
Κύριε Πρόεδρε, δεν την έχω μελετήσει την τροπολογία. Είναι αρκετά περίπλοκη. Θα ήθελα να παρακαλέσω τον αγαπητό συνάδελφο, τον οποίο αγαπώ και εκτιμώ, να μην την περάσουμε σήμερα, αλλά σε κάποιο άλλο νομοσχέδιο, που ενδεχομένως να είναι και του Υπουργείου. Σύντομα έρχεται ένα νομοσχέδιο που μπορεί να είναι και πιο σχετικό και μπορεί να επανακατατεθεί. Όμως, αυτή τη στιγμή δεν είμαι έτοιμος. Δεν την έχω μελετήσει.
Μάλιστα.
Κύριε Πρόεδρε, θα μπορούσα να έχω τον λόγο;
Παρακαλώ, κύριε Αθανασίου, τι θα θέλατε;
Κύριε Πρόεδρε, εν όψει του ότι το νομοσχέδιο δεν εισάγει την κύρωση της διεθνούς συμβάσεως με ένα άρθρο, αλλά έχει και άλλα άρθρα - δεύτερο μέχρι δωδέκατο - που είναι οι εφαρμοστικές διατάξεις της συμβάσεως, ήθελα να παρακαλέσω, λόγω του ότι δεν μας δόθηκε η ευκαιρία στην επιτροπή να καλέσουμε και τους φορείς, τουλάχιστον εδώ να ανοίξει κατάλογος ομιλητών ούτως ώστε να ακουστούν οι απόψεις μας.
Κύριε Αθανασίου, το πρόβλημα, όπως ξέρετε, ως διαπρεπής νομικός…
Ξέρω τη διαδικασία, κύριε Πρόεδρε, αλλά είναι στην ευχέρεια του Προεδρείου.
…είναι ότι έρχεται σε συζήτηση με το άρθρο 108, που είναι περιοριστικό στη διαδικασία. Εγώ προσωπικά, δεν έχω καμμία αντίρρηση, αλλά το άρθρο 108 δεν προβλέπει τέτοια διαδικασία.
Νομίζω ότι ο κ. Κουρουμπλής θα είχε δεχθεί να καταθέσουμε…
Πρέπει να είναι όλες οι πτέρυγες της Βουλής, γιατί το άρθρο 108 δεν προβλέπει τέτοια διαδικασία. Εγώ είμαι υποχρεωμένος να εφαρμόσω, κύριε Υπουργέ, τη διαδικασία.
Όμως, κύριε Πρόεδρε, επειδή δεν έχουν ακυρωτικό χαρακτήρα οι διατάξεις αυτές, αλλά είναι ενδοτικού χαρακτήρα, αν θέλει και ο κύριος Υπουργός, η Βουλή μπορεί να αποφασίσει να ανοίξει κατάλογος. Δεν υπάρχει δηλαδή απαγορευτικό. Εξάλλου, κύριε Πρόεδρε, το νομοσχέδιο αυτό λέει «και άλλες διατάξεις».
Κύριε Πρόεδρε, αν μου επιτρέπετε, θέλω τον λόγο.
Έχετε τον λόγο, κύριε Υπουργέ.
Θέλω να πω στον αγαπητό Υπουργό κ. Αθανασίου, ότι πράγματι, στη Βουλή δεν έγινε αυτή η περίφημη διαβούλευση, στην οποία αναφέρετε, αλλά διαβούλευση για την κύρωση αυτή έγινε με τους φορείς. Έχουμε έγγραφα και της Ένωσης Ελλήνων Εφοπλιστών και όλων, που συνηγορούν στην ανάγκη - και είναι θετικό ότι συνηγορούν, παρ' ότι θα έχει κόστος γι' αυτούς - να θεσπιστούν αυτοί οι κανόνες. Γιατί, για εμάς που είμαστε χώρα της Μεσογείου, χρειάζεται άμεσα μεγαλύτερη πρόνοια από όλους μας, γι' αυτό που συζητούμε, δηλαδή για την προστασία του περιβάλλοντος. Στην επιτροπή ακούστηκαν οι παρατηρήσεις. Από εκεί και πέρα, δεν νομίζω ότι υπάρχει ζήτημα αυτή τη στιγμή να συνεχίσουμε αυτή την κουβέντα.
Κύριε Πάλλη, είστε ο εισηγητής του ΣΥΡΙΖΑ, συμφωνείτε να εφαρμόσουμε το άρθρο 108;
Συμφωνούμε, κύριε Πρόεδρε. Θεωρούμε ότι πρέπει να προχωρήσει η διαδικασία κανονικά, όπως είχε ξεκινήσει.
Μάλιστα. Το κατάλαβα.
Κύριε Πρόεδρε, αυτό που είπε ο κύριος Υπουργός δεν έχει καμμία σχέση, διότι η Βουλή δεν ταυτίζεται με την Κυβέρνηση. Το αν η Κυβέρνηση έκανε διαβούλευση με τους φορείς, είναι ένα δικό της θέμα. Η Βουλή, όμως, έχει χρέος, για να νομοθετήσει σωστά, να ακούσει τους φορείς. Είχαμε απορίες και ερωτήματα προς τους φορείς, οι οποίοι δεν εκλήθησαν. Εξάλλου, δεν ξέρουμε με ποιους φορείς διαβουλεύτηκε η Κυβέρνηση. Διότι το νομοσχέδιο - υπενθυμίζω - δεν είναι ξερό να εισαχθεί, σύμφωνα και με το άρθρο 28 του Συντάγματος, ως κύρωση συμβάσεως, αλλά έχει και άλλες διατάξεις. Οι άλλες διατάξεις είναι οι κανονιστικές διατάξεις, που εισάγουν ρυθμίσεις στο πώς μπορεί να εφαρμοστεί η βασική διάταξη του άρθρου 1. Συνεπώς, δεν έγινε η αρμόζουσα, κατά τον Κανονισμό και το Σύνταγμα, συζήτηση στην επιτροπή. Δεύτερον, δεν υπάρχει, κύριε Υπουργέ και κυρίες και κύριοι συνάδελφοι, κατεπείγον, διότι η σύμβαση αυτή θα αρχίσει να λειτουργεί από τον Σεπτέμβριο του 2017. Συνεπώς, ποιος ο χαρακτήρας του επείγοντος;
Κύριε Πρόεδρε, θέλω και εγώ τον λόγο.
Συγγνώμη, κύριε Λοβέρδο, ένα λεπτό. Ίσως τα θέματα αυτά, κύριε Αθανασίου, να έπρεπε να είχαν τεθεί στην επιτροπή.
Ετέθησαν, κύριε Πρόεδρε.
Ετέθησαν στην επιτροπή. Δείτε τα Πρακτικά.
Όμως, έρχεται, όπως ξέρετε, με το άρθρο 108. Σας διαβάζω το άρθρο 108: «Νομοσχέδια και προτάσεις νόμων, που έγιναν ομοφώνως δεκτά ή με πλειοψηφία τεσσάρων πέμπτων (4/5) του όλου αριθμού των μελών της αρμόδιας διαρκούς επιτροπής, ψηφίζονται από τη Βουλή χωρίς συζήτηση, με ανάλογη εφαρμογή του άρθρου 1 της παρ. 1 του παρόντος άρθρου». Και το άρθρο 1 λέει: «Σε συνεδρίαση και πριν από την έναρξη της συζήτησης των θεμάτων της ημερήσιας διάταξης, η Βουλή μπορεί να ψηφίσει κατ' αρχήν, κατ' άρθρο και στο σύνολο νομοσχέδια ή προτάσεις νόμων χωρίς συζήτηση. Αν προβληθούν αντιρρήσεις, o Πρόεδρος καλεί τον Βουλευτή ή τους Βουλευτές που τις διατύπωσαν να λάβουν τον λόγο.». Είναι σαφής.
Κύριε Πρόεδρε, λέει ομόφωνα ή με τα τέσσερα πέμπτα. Είναι οριακή η πλειοψηφία.
Αφήστε με να ολοκληρώσω. Εφ' όσον έρχεται με το 108 στη Βουλή, εγώ θα κάνω ερώτηση στα κόμματα αν κατά πλειοψηφία αποδέχονται να έχουμε εκτροπή από το 108.
Συγγνώμη, κύριε Πρόεδρε!
Δεν γίνεται διαφορετικά, κύριε Αθανασίου.
Το άρθρο 108- μην κοιτάτε τις πλειοψηφίες που λέει - έχει αυξημένες πλειοψηφίες. Εδώ η απόφαση ελήφθη οριακά.
Σύμφωνοι, αλλά εγώ είμαι υποχρεωμένος να εφαρμόσω το 108.
Ωραία! Ας αποφασίσει η Βουλή.
Ο κ. Πάλλης, ο εισηγητής του ΣΥΡΙΖΑ, αν θέλει, να πάρει τον λόγο για το θέμα αυτό, δηλαδή για το αν θα εφαρμόσουμε τη διαδικασία.
Κύριε Πρόεδρε, στην αρχή της διαδικασίας και εσείς αναφέρατε τα κόμματα που ψήφισαν θετικά υπέρ του νομοσχεδίου. Επομένως, θεωρώ ότι η Πλειοψηφία καλύπτεται. Ακούω και τις ενστάσεις του κ. Αθανασίου. Δεν συζητούμε την ψήφο του.
Οπότε, κατά πλειοψηφία, κάνω δεκτό το αίτημά σας.
Κύριε Πρόεδρε, ζητώ τον λόγο.
Κύριε Λοβέρδο, μετά από αυτό, να μην αναφερθείτε επί του θέματος αυτού.
Κοιτάξτε, κύριε Πρόεδρε. Έχουμε κατοχυρώσει - όπως και εσείς ξέρετε, αλλά και άλλοι Πρόεδροι - στις διαδικασίες τις κυρωτικές, επειδή άλλες φορές έρχονται τροπολογίες από την Κυβέρνηση, άλλες φορές από Βουλευτές, να μπορούμε να μιλάμε, όχι βέβαια πάντα ανοίγοντας κατάλογο - σε αυτό έχετε απόλυτο δίκιο - , αλλά, εν πάση περιπτώσει, αν υπάρχει ένας περιορισμένος αριθμός συναδέλφων που θέλουν να μιλήσουν και οπωσδήποτε οι Κοινοβουλευτικοί Εκπρόσωποι, να δίνετε τον λόγο.
Αυτό γίνεται.
Σας παρακαλώ. Αφήστε με να ολοκληρώσω τη σκέψη μου.
Συγγνώμη, αλλά αυτός ο οποίος μιλάει, κατά τον Κανονισμό, και ο Βουλευτής αναπτύσσει την αντίρρησή του και τον έχει τον λόγο.
Ακούστε, κύριε Πρόεδρε. Πέρα από αυτό, κατοχυρώθηκε σ' αυτές τις διαδικασίες να παίρνουν τον λόγο τα κόμματα με τους Κοινοβουλευτικούς Εκπροσώπους, αλλά και όποιος Βουλευτής έχει κάτι να πει. Επειδή ορισμένοι Προεδρεύοντες δεν το δέχονται αυτό χωρίς αντιρρήσεις, καταφύγαμε στην πρακτική - και θα το κάνουμε και σήμερα το απόγευμα, αφού βλέπουμε ότι σήμερα το Προεδρείο αλλάζει στάση - να δηλώνουμε επιφύλαξη, παρά το γεγονός ότι συμφωνούμε με τις προτεινόμενες για κύρωση συμβάσεις. Το απόγευμα, λοιπόν, που έχουμε Επιτροπή Εξωτερικών και Αμύνης στις 15.00΄ εμείς θα κρατήσουμε επιφύλαξη, για να έχουμε το δικαίωμα στην Ολομέλεια να παίρνουν τον λόγο και ο εισηγητής μας και ο Κοινοβουλευτικός Εκπρόσωπος. Για να τα αποφεύγουμε όλα αυτά, οι Προεδρεύοντες, παρά το γεγονός ότι το άρθρο 108 λέει οπωσδήποτε αυτά που λέτε - και έχετε απόλυτο δίκιο - κρατούν μια στάση ανοχής τουλάχιστον απέναντι στους Κοινοβουλευτικούς Εκπροσώπους. Υπό την έννοια αυτή, σας ζητώ και εγώ τον λόγο για δύο λεπτά, αφού η Ολομέλεια είναι ανοιχτή, για να πω δυο πράγματα τα οποία η Κοινοβουλευτική μας Ομάδα θέλει να ακουστούν για την τροπολογία του κ. Λαζαρίδη, αλλά και για να κάνουμε και μια γενικότερη πολιτική τοποθέτηση. Αποδέχομαι, λοιπόν, κύριε Πρόεδρε, αυτό που λέτε και σας ζητώ τον λόγο για δύο λεπτά.
Άρα κατά τον Κανονισμό, όσοι Βουλευτές έχουν αντίθετη άποψη θα έχουν τον λόγο. Και όσον αφορά αυτό που λέτε, εγώ τουλάχιστον το αποδέχομαι. Έτσι, λοιπόν, οι Κοινοβουλευτικοί Εκπρόσωποι θα έχουν τον λόγο για δύο λεπτά.
Σας ευχαριστώ πολύ, κύριε Πρόεδρε. Κατ' αρχάς, θέλω να εκφράσω την ταύτισή μου με τα όσα είπε ο κ. Αρβανιτίδης στη Διαρκή Επιτροπή σχετικά με την υπό κύρωση σύμβαση. Δεύτερον, θέλω να πω στον κύριο Υπουργό, αλλά και τον κύριο Υφυπουργό που είναι εδώ, να δουν με προσοχή την τροπολογία του κ. Λαζαρίδη η οποία έχει να κάνει με επιχειρήσεις οι οποίες επλήγησαν από ανωτέρα βία, όπως είναι τα διάφορα φυσικά φαινόμενα, οι καιρικές συνθήκες κ.λπ., και δίχως να έχουν οι ίδιες ευθύνη, έχουν προβλήματα στο να διεκπεραιώσουν τα επενδυτικά προγράμματα τα οποία είχαν αναλάβει. Αυτές οι επιχειρήσεις, λοιπόν, χάνουν τα επενδυτικά προγράμματα, με αποτέλεσμα να αρχίζουν μια σειρά από ταλαιπωρίες σε ό,τι αφορά τις ευθύνες που έχουν απέναντι στο ελληνικό δημόσιο. Η τροπολογία είναι καλή και θα μπορούσαμε να τη δούμε. Άρα η Κυβέρνηση σήμερα ενημερώνεται ότι υπάρχει αυτό το θέμα και της ζητούμε ή να πάρει η ίδια νομοθετική πρωτοβουλία ή ο Υπουργός να ενημερώσει τον συνάδελφο πότε να επανακαταθέσει την τροπολογία, για να ψηφιστεί. Τέλος, κύριε Πρόεδρε, η γενικότερη πολιτική μας αναφορά, παρόντων δύο μελών της Κυβέρνησης εδώ, είναι η εξής: Θέλουμε να πούμε σήμερα στην Εθνική Αντιπροσωπεία, που βασικό της καθήκον είναι να κυρώσει μια σύμβαση, ότι κατά τη Δημοκρατική Συμπαράταξη όλα πληρώνονται σ' αυτήν την πολιτική ζωή και γενικότερα σ' αυτήν τη ζωή. Και έτσι τα έφερε η πορεία των πραγμάτων ανήμερα Πρωτομαγιάς η Κυβέρνηση να επιτίθεται στα δικαιώματα των εργαζομένων, στα εισοδήματα και την ποιότητα ζωής των εργαζομένων. Νέμεσις, κύριε Πρόεδρε! Νέμεσις! Νέμεσις για τον ΣΥΡΙΖΑ! Σε ό,τι αφορά αυτούς που θα στηρίξουν τις επιλογές της Κυβέρνησης, έχουμε να πούμε ότι οι εκατόν πενήντα δύο Βουλευτές θα είναι οι μόνοι Βουλευτές τους που θα στηρίξουν την ιστορία αυτή.
Εκατόν πενήντα τρεις! Κάνεις λάθος!
Δεν υπάρχουν εκατόν πενήντα τρεις. Ο κ. Τσακαλώτος θα παραιτηθεί, διότι φοράει παντελόνια και είχε πει ότι αν πέσει το αφορολόγητο κάτω από τα 9.000 ευρώ, θα παραιτούνταν. Έπεσε στα 8.800 ευρώ και τώρα που το πήγε στις 5.681 ευρώ, δεν έχει παρά να παραιτηθεί.
Παρακαλώ, κύριε Λοβέρδο!
Ποιος το λέει αυτό; Αν είναι δυνατόν! Έλεος πια! Ο κ. Τσακαλώτος φοράει παντελόνια, αλλά θα είναι εκατόν πενήντα τρεις!
Κύριε Θεωνά, μη διαμαρτύρεστε! Σας παρακαλώ! Ολοκληρώστε, κύριε Λοβέρδο, σας παρακαλώ.
Κύριε Πρόεδρε, βλέπετε ότι η Εθνική Αντιπροσωπεία όταν λειτουργεί στο πεδίο των αρμοδιοτήτων της, αλλά ως Ολομέλεια, δεν είναι εδώ για να εξαντλεί τον ρόλο της σε γραφειοκρατικές κινήσεις της πολιτικής. Όταν ανοίγει αυτή η ιερή Αίθουσα, έρχεται εδώ η Κυβέρνηση για να ακούσει την κριτική της Αντιπολίτευσης και για να πει αυτές τις απόψεις που έχει να πει. Γραφειοκρατία στην πολιτική δεν νοείται! Και αν κάποιοι της Πλειοψηφίας αισθάνονται τον ρόλο τους ως γραφειοκρατών της πολιτικής που διεκπεραιώνουν τις κοινοβουλευτικές τους υποχρεώσεις με αυτού του είδους τα τερτίπια, κάνουν πολύ μεγάλο λάθος. Η Κυβέρνηση εδώ κρίνεται και αξιολογείται κάθε μέρα. Έχει τις απόψεις της και θα τις πει. Όποιος θέλει να είναι ανοιχτή η Ολομέλεια για να μιλάει για θέματα αδιάφορα για τον ελληνικό λαό, αυταπατάται, κύριε Πρόεδρε!
Απ' ό,τι έγινε αντιληπτό, ο κύριος Υπουργός δεν απέρριψε την τροπολογία. Επιφυλάχθηκε, όμως, να τη μελετήσει και να τοποθετηθεί.
Σωστό είναι αυτό.
Ορίστε, κύριε Πάλλη, έχετε τον λόγο και εσείς για δύο λεπτά και παρακαλώ να μη γίνει μια συζήτηση επί προσωπικών θεμάτων, γιατί κάτι τέτοιο δεν βοηθάει.
Ευχαριστώ, κύριε Πρόεδρε. Θα είμαι πολύ πιο σύντομος. Τη γραφειοκρατία που θα επιδείξει η Δημοκρατική Συμπαράταξη, μας την επέδειξε ο κ. Λοβέρδος νωρίτερα λέγοντας εκ των προτέρων ότι θα διατηρήσει επιφύλαξη σε νομοσχέδιο που έρχεται για γραφειοκρατικούς λόγους. Επί της ουσίας, κύριε Πρόεδρε, σας παρακαλώ να προχωρήσουμε κανονικά στη διαδικασία όπως έχει οριστεί για τη συζήτηση του νομοσχεδίου, προκειμένου όσοι έχουν αντιρρήσεις που εκφράστηκαν, να εκφραστούν, να μιλήσει ο Υπουργός που έχει ζητήσει τον λόγο, να κλείσει και να κλείσουμε τη διαδικασία.
Σας ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής , τριάντα δύο μαθητές και μαθήτριες και τρεις συνοδοί - εκπαιδευτικοί τους από το ιδιωτικό Δημοτικό Σχολείο «Σχολή Ξενοπούλου». Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Δένδια, έχετε τον λόγο για δύο λεπτά.
Θα τηρήσω τα δύο λεπτά, κύριε Πρόεδρε. Ως προς το θέμα του συζητούμενου νομοθετήματος, με καλύπτει απολύτως η τοποθέτηση του συναδέλφου, του εισηγητή της Αξιωματικής Αντιπολίτευσης κ. Αθανασίου και, κατά συνέπεια, δεν υπάρχει λόγος να επεκταθώ σε αυτό. Όσον αφορά την τροπολογία την οποία δεν έκανε δεκτή ο Υπουργός, θα ήθελα να πω ότι το περιεχόμενό της είναι ενδιαφέρον. Θα πρότεινα, λοιπόν, να υπάρξει μία συνεννόηση επί του περιεχομένου αυτού, ώστε να εισαχθεί αυτή είτε ως κυβερνητική πρόταση είτε ως βουλευτική, μέσα στο πλαίσιο, όμως, - και παρακαλώ γι' αυτό - της συνταγματικότητας. Να μην έχουμε αυτά τα οποία παρατηρήθηκαν σε προηγούμενες τροπολογίες ή προτάσεις Βουλευτών. Έρχομαι τώρα στο κυρίως θέμα της ημέρας, το οποίο δεν είναι δυνατόν να αγνοεί η Εθνική Αντιπροσωπεία. Όσο και αν είναι σοβαρότατο θέμα αυτό το οποίο σήμερα εισάγεται προς συζήτηση, δεν μπορούμε να αγνοούμε, κυρίες και κύριοι συνάδελφοι, ποιο είναι το κορυφαίο ζήτημα για την ελληνική κοινωνία σήμερα και είναι η επί της αρχής επίτευξη συμφωνίας ανάμεσα στην Κυβέρνηση και στην τρόικα, αυτό που εσείς θέλετε να αποκαλείτε θεσμούς. Κύριε Πρόεδρε, εδώ υπάρχει ένα βασικό ζήτημα, μία προσπάθεια να μην είναι καθαρό στην ελληνική κοινωνία τι συμφωνήθηκε, μία προσπάθεια ομίχλης πάνω σε αυτά που στον προσεκτικό παρατηρητή γίνονται αμέσως κατανοητά. Και τι εννοώ; Συμφωνήθηκαν μέτρα ύψους 3,6 δισεκατομμυρίων ευρώ, 2% του Ακαθάριστου Εθνικού Προϊόντος προερχόμενα από μειώσεις συντάξεων και από μείωση του αφορολογήτου. Δεν μπορώ παρά να θυμίσω - το έκανε πριν ο κ. Λοβέρδος - την υπόσχεση του Υπουργού των Οικονομικών σε αυτή την Αίθουσα, σε αυτό το Σώμα, ότι θα παραιτηθεί και δεν θα φέρει τέτοιες ρυθμίσεις. Αναμένω, λοιπόν, να τηρηθεί αυτό το οποίο ελέχθη. Εδώ δεν είμαστε όμιλος συζητητών, δεν είμαστε φιλολογικός σύλλογος, είμαστε η Βουλή των Ελλήνων. Ο καθένας έχει την ευθύνη για όσα λέει, για όσα υπόσχεται, για όσα δεσμεύεται, έστω και αν επ' αυτής της κυβερνητικής πλειοψηφίας, οι δεσμεύσεις έχουν αποκτήσει σχετικό περιεχόμενο, οι υποσχέσεις δε σημαίνουν ακριβώς το αντίθετο. Θα ήθελα, όμως, να καυτηριάσω, με τον πιο έντονο τρόπο την προσπάθεια της Κυβέρνησης να δημιουργήσει ομίχλη γύρω από το θέμα των δήθεν ευνοϊκών μέτρων. Είναι σαφές απ' όσα έχουν λεχθεί ότι ευνοϊκά μέτρα, αντίμετρα, αν θέλετε, - δεν ξέρω τι ευνοϊκό μπορεί να κρύψει η λέξη αντίμετρα - θα υπάρξουν, μόνο εάν υπερβούμε το 3,5% στο πλεόνασμα. Για την ακρίβεια λέγεται ότι το Διεθνές Νομισματικό Ταμείο απαιτεί 3,7% μάλιστα, απαιτεί και περιθώριο σφάλματος, «buffer zone» το λένε τώρα στη σύγχρονη ορολογία. Θέλω να πω, λοιπόν, γι' αυτό ότι όλα αυτά τα αντίμετρα ανήκουν στη σφαίρα του απολύτως φανταστικού, διότι δεν υπάρχει καμμία πιθανότητα η χώρα, για μακρό διάστημα, να έχει τη δυνατότητα παραγωγής τέτοιων πλεονασμάτων χωρίς να καταληστέψει το σύνολο του ελληνικού πληθυσμού, για να δημιουργήσει φορολογικά έσοδα.
Ολοκληρώστε, παρακαλώ.
Και έχω να πω και κάτι άλλο, κύριε Πρόεδρε - και τελειώνω με αυτό - ότι εμείς αποδίδουμε τεράστια ευθύνη στην κυβερνητική πλειοψηφία που εισηγείται αυτά τα μέτρα και συμφωνεί αυτά τα μέτρα. Αποδίδουμε, όμως, και ευθύνη στην τρόικα, στους θεσμούς, στους δανειστές της χώρας, γιατί επιβάλλουν, αποδέχονται, συνομολογούν μέτρα, τα οποία είναι ληστρικά για την ελληνική κοινωνία και τα οποία, όπως ορθότατα αναφέρει το Γραφείο Προϋπολογισμού της Βουλής, δεν υπάρχει πιθανότητα να οδηγήσουν αυτήν την οικονομία σε ανάπτυξη. Με ληστρικές επιδρομές στις τσέπες της αστικής τάξης και των Ελλήνων, ανάπτυξη δεν δημιουργείται.
Κύριε Πρόεδρε, θα ήθελα τον λόγο.
Μισό λεπτό, κύριε Αμυρά. Έχει ζητήσει τον λόγο ο κ. Λαγός. Να υπενθυμίσω ότι…..
Εσείς το κάνατε αυτό, κύριε Πρόεδρε! Την ευθύνη την έχετε εσείς! Τώρα, λοιπόν, θα πάρετε και την απάντηση από την Κυβέρνηση, αφού θέλετε τέτοια διαδικασία.
Για ποιο πράγμα;
Θα πάρετε την απάντηση από την Κυβέρνηση. Ή τηρούμε τον Κανονισμό ή όχι.
Κύριε Υπουργέ, όπως ξέρετε εκ του Κανονισμού…
Ξέρω καλά τον Κανονισμό!
Ωραία. Έχετε το δικαίωμα, όταν πάρετε τον λόγο για να κλείσετε τη συζήτηση, να τοποθετηθείτε και να πείτε αυτά τα οποία λέτε.
Να προχωρήσουμε. Εδώ δεν γίνεται συζήτηση για το νομοσχέδιο. Εδώ γίνεται άλλο πράγμα.
Με συγχωρείτε. Δεν σας αφαιρεί τον λόγο το Προεδρείο, ο Προεδρεύων, ο Πρόεδρος, ό,τι θέλετε πείτε. Εκ του Κανονισμού, θα πάρετε τον λόγο και θα κλείσετε τη συζήτηση.
Κύριε Πρόεδρε, ακούσατε κάτι για το νομοσχέδιο;
Κύριε Υπουργέ, αφήστε με να μιλήσω. Εκ του Κανονισμού, θα πάρετε τον λόγο, θα κλείσετε και θα πείτε ό,τι θέλετε. Αυτά, λοιπόν, που λέτε, ότι δεν θα απαντήσετε, δεν ισχύουν, γιατί θα απαντήσετε.
Αυτό που διαβάσατε δεν λέει αυτό.
Εγώ είμαι υποχρεωμένος να υπενθυμίσω ότι ο αγορητής δεν μπορεί να απομακρύνεται από το υπό συζήτηση θέμα. Διαφορετικά, ο Πρόεδρος τον καλεί να επανέλθει σε αυτό.
Δεν το κάνατε, κύριε Πρόεδρε.
Το έκανα.
Δεν πειράζει, κύριε Πρόεδρε. Καλύτερα. Είναι καλό αυτό που έγινε, γιατί θα δοθούν απαντήσεις τώρα.
Και το έκανα, κύριε Κουρουμπλή, επανειλημμένως - τους καλώ, δηλαδή, να επανέλθουν στο θέμα - και μάλιστα - και το ξέρετε - με εισηγητή της Δημοκρατικής Συμπαράταξης ή με Κοινοβουλευτικό Εκπρόσωπο της Δημοκρατικής Συμπαράταξης. Όμως, δεν έχω άλλον μηχανισμό από το να σταματήσω να μιλάει ο εισηγητής. Και αυτό δεν θα το κάνω. Κατά συνέπεια, κινούμαι αυστηρά βάσει του Κανονισμού.
Κύριε Πρόεδρε, δεν είναι η πρώτη φορά που γίνεται αυτό.
Συγγνώμη, κύριε Αθανασίου. Άρα, κύριε Υπουργέ, θα σας δώσω τον λόγο να κλείσετε και θα πείτε αυτά που θέλετε να πείτε. Κύριε Λαγέ, έχετε τον λόγο. Και θα παρακαλέσω και εσάς με τη σειρά σας, όπως και τους άλλους, να τηρήσετε τον Κανονισμό. Διότι βλέπετε ότι διαφορετικά δημιουργούνται θέματα στη Βουλή. Κι εμένα δεν μου αρέσει να ακούγονται παρατράγουδα. Έχετε τον λόγο, κύριε Λαγέ.
Για πόσο χρόνο, κύριε Πρόεδρε;
Έχετε όλοι δύο λεπτά.
Πέντε λεπτά δεν είχατε πει στους Κοινοβουλευτικούς;
Όχι. Είναι δύο λεπτά, λόγω του άρθρου 108. Μπορώ να σας δώσω και ένα λεπτό επιπλέον, όπως έδωσα και στους άλλους. Όμως, να μείνουμε στο θέμα.
Ποιο είναι το θέμα; Το θέμα είναι ότι ισοπεδώνεται η ελληνική κοινωνία. Αυτό είναι το θέμα. Άκουσα προηγουμένως να μιλούν οι Βουλευτές της Νέας Δημοκρατίας και του ΠΑΣΟΚ - Δημοκρατική Συμπαράταξη και δεν ξέρω πώς αλλιώς μπορεί να λέγονται πλέον, γιατί έχουν αλλάξει ονόματα. Ειδικά η Νέα Δημοκρατία αντιδρά σε αυτά τα μέτρα, τα οποία φέρνει η συγκυβέρνηση ΣΥΡΙΖΑ - ΑΝΕΛ και η οποία θα έσκιζε το μνημόνιο με έναν νόμο και με ένα άρθρο. Να πούμε, λοιπόν, στη Νέα Δημοκρατία, εφόσον οι ίδιοι λένε ότι είναι πολύ μπροστά στις δημοσκοπήσεις για την επόμενη εκλογική αναμέτρηση που θα γίνει, να δεσμευθεί ότι δεν θα εφαρμόσει αυτά τα μέτρα που θα φέρει η συγκυβέρνηση ΣΥΡΙΖΑ - ΑΝΕΛ. Τι πιο εύκολο; Όμως, κάθονται τώρα και κάνουν δήθεν ιστορίες, λένε για το μνημόνιο, το οποίο θα συνεχίσει ο ΣΥΡΙΖΑ. Οι ίδιοι το ξέρουν. Είναι στην πολύ ευχάριστη θέση αυτή τη στιγμή οι άνθρωποι και της Νέας Δημοκρατίας και του ΠΑΣΟΚ να τα ψηφίσει αυτά τα μέτρα ο ΣΥΡΙΖΑ, γιατί έτσι βγαίνουν από τη δύσκολη θέση να τα ψηφίσουν οι ίδιοι, όπως έκαναν μέχρι να πέσουν από την κυβέρνηση, στην οποία ήταν. Αυτά, λοιπόν, το να σηκώνουν εδώ πέρα τους τόνους και να λένε ιστορίες, να μην τα λένε. Ο ελληνικός λαός δεν είναι κορόιδο! Άκουσα προηγουμένως τον Βουλευτή της Νέας Δημοκρατίας να λέει ότι εδώ είμαστε υπεύθυνοι για τα λεγόμενά μας. Εφόσον είναι υπεύθυνοι και θέλουν να είναι σωστοί, ας πάρει απόφαση η Νέα Δημοκρατία ότι δεν θα εφαρμόσει αυτά τα μέτρα. Τι πιο εύκολο; Αυτά, λοιπόν, να τα αφήσουν. Ο ελληνικός λαός δεν ξεχνάει ότι το τρίτο μνημόνιο το ψήφισαν παρακαλώντας και οι Βουλευτές της Νέας Δημοκρατίας, φωνάζοντας πάλι τότε στη συγκυβέρνηση ΣΥΡΙΖΑ - ΑΝΕΛ «φέρτε τα μέτρα, όποια και να είναι»! Ήταν 14 Αυγούστου 2015. Αυτά αφήστε τα. Να τα λέτε αλλού. Όσο είναι η Χρυσή Αυγή εδώ πέρα, δεν θα τα λέτε! Κύριε Πρόεδρε, θα ήθελα να κάνω και μια μικρή αναφορά σε ένα άλλο μεγάλο ζήτημα που υπάρχει τις τελευταίες μέρες, το οποίο έχει ξεκινήσει εδώ και πολύ καιρό, απλώς σιγά - σιγά έρχονται όλο και περισσότερα περιστατικά. Βλέπουμε για την αλλοίωση που πάει να δημιουργηθεί στα βιβλία της ιστορίας της πατρίδας μας. Βλέπουμε κάποιους τύπους οι οποίοι έχουν συμπλέγματα εναντίον της Ελλάδας, έχουν συμπλέγματα εναντίον της Ορθοδοξίας και του Χριστιανισμού, να προσπαθούν να αλλοιώσουν την πραγματικότητα. Βλέπουμε να μιλάνε για τον συμμοριτοπόλεμο ο οποίος είχε γίνει και να λένε ότι ήταν μια επανάσταση, η οποία, δυστυχώς για αυτούς, έτσι έλεγε ο κ. Βόγλης - ο οποίος αυτήν τη στιγμή θα γράψει τα βιβλία της Ιστορίας για τα νέα παιδάκια, για τους νέους Έλληνες - , δεν είχε ευτυχή κατάληξη. Άρα, το ότι είχε επικρατήσει ο ελληνικός στρατός τότε ήταν μια δυστυχής κατάληξη για αυτούς. Αυτή είναι η πραγματικότητα και αυτά ακούτε εδώ πέρα μέσα και αυτά θα μαθαίνουν τα νέα παιδάκια. Όσον αφορά δε τους μαρξιστές με τις τραπεζικές θυρίδες στην τράπεζα, γιατί είναι μαρξιστές στις ιδέες, αλλά έχουν θυρίδες στις τράπεζες να βάλουν τα λεφτά, γιατί ξεχνάνε καμμιά φορά να δηλώσουν κάτι εκατομμύρια ευρώ - δεν τα θυμόντουσαν…
Παρακαλώ, κύριε Λαγέ.
Δώστε μου μισό λεπτό, κύριε Πρόεδρε.
Επί του θέματος, όπως είπα και στους άλλους Κοινοβουλευτικούς Εκπροσώπους.
Εντός θέματος είναι, κύριε Πρόεδρε, γιατί αποδεικνύει καθαρά τι γίνεται στην ελληνική κοινωνία. Αυτοί, λοιπόν, οι άνθρωποι θέλουν να πουν ότι δεν πρέπει να μαθαίνουν τα παιδιά, απ' ό,τι λένε, για την Ελληνική Επανάσταση του '21, αλλά θα μαθαίνουν για τον εκσυγχρονισμό και για την παγκόσμια εκβιομηχανοποίηση. Αυτό συμβαίνει. Αυτά είναι απαράδεκτα. Η Χρυσή Αυγή δεν θα τα επιτρέψει και όσο ο ελληνικός λαός μας δίνει τη δύναμη, εμείς θα τα λέμε εδώ πέρα μέσα.
Βλέπω ότι ξεφεύγουμε από το θέμα της συζήτησης. Στον Προεδρεύοντα ή στον Πρόεδρο δίνει το δικαίωμα ο Κανονισμός να αφαιρέσει τον λόγο. Εγώ δεν θέλω να φτάσω σε αυτό το επίπεδο, να αφαιρώ τον λόγο δηλαδή από Βουλευτές ή από Κοινοβουλευτικούς Εκπροσώπους. Θα σας παρακαλέσω, λοιπόν, να περιοριστούμε στο θέμα της συζήτησης. Έχετε τον λόγο, κύριε Αμυρά, για δύο λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, θα τοποθετηθώ κι εγώ για το ζήτημα της τροπολογίας Λαζαρίδη. Είναι μια καλή τροπολογία, κύριε Υπουργέ. Κι εσείς ο ίδιος φαντάζομαι με μια πρώτη ανάγνωση θα αντιληφθείτε ότι έρχεται να καλύψει μια επείγουσα ανάγκη. Ποια είναι αυτή η επείγουσα ανάγκη; Να μην υποστούν κατασχέσεις οι επιχειρήσεις οι οποίες είχαν ενταχθεί σε έναν αναπτυξιακό νόμο, είχαν καταβάλει την εγγυητική επιστολή και εξαιτίας μιας φυσικής καταστροφής, ενός σεισμού για παράδειγμα στην Κεφαλλονιά, μια επιχείρηση αναγκάστηκε να απεντάξει τα σχέδιά της από το επενδυτικό πρόγραμμα. Επέστρεψε την επιχορήγηση που πήρε από τον επενδυτικό νόμο και τώρα αυτό που ζητάει είναι να απαλλαγή από την προμήθεια της εγγυητικής επιστολής, η οποία ούτως ή άλλως δεν ανταποκρίνεται στον στόχο της. Άρα, εμείς λέμε, κύριε Υπουργέ, να το δείτε σύντομα, διότι επίκεινται κατασχέσεις - χαίρομαι που συμφωνείτε, κύριε Υπουργέ - κι εμείς θα την υποστηρίξουμε αυτήν τη ρύθμιση. Άλλωστε το 2016 η δική σας Κυβέρνηση έδωσε μια λύση στο τι γίνεται με τα έργα που απεντάσσονται και τις επιχειρήσεις που ενδεχομένως βρίσκονται σε ένα κενό νομικό, θεσμικό. Ήρθατε και το ρυθμίσατε εσείς το 2016 και σας το αναγνωρίζουμε. Τώρα, κύριε Πρόεδρε, μισή κουβέντα και για το γενικότερο ζήτημα που έθεσαν οι υπόλοιποι συνάδελφοι. Κυρίες και κύριοι συνάδελφοι του ΣΥΡΙΖΑ και των ΑΝΕΛ, δύο μνημόνια σε δύο χρόνια; Είστε ο Χάρι Πόττερ των μνημονίων.
Παρακαλώ, κύριε Αμυρά, θα σας παρακαλέσω πάρα πολύ…
Παγκόσμιο ρεκόρ είναι αυτό. Είναι παγκόσμιο ρεκόρ μνημονίων. Μείωση συντάξεων, μείωση μισθών και υποβάθμιση της ζωής των Ελλήνων…
…επί του θέματος αυτού θα δοθεί η ευκαιρία πριν έρθουν τα μέτρα, να τοποθετηθούν όλοι. Παρακαλώ.
Τελειώνω, κύριε Πρόεδρε. Μισή φράση και τελειώνω. Το Ποτάμι, κυρίες και κύριοι συνάδελφοι, δεν θα ψηφίσει το δεύτερο μνημόνιο Τσίπρα - Καμμένου και σας ζητούμε με το μαγικό ραβδάκι έτσι όπως τα φέρατε, να τα εξαφανίσετε αυτά τα μνημόνια. Ευχαριστώ.
Κύριε Συντυχάκη, έχετε τον λόγο για να τοποθετηθείτε επί της τροπολογίας, γιατί έχετε ήδη τοποθετηθεί αναλυτικά επί του νομοσχεδίου. Έχετε τον λόγο για επτά λεπτά.
Κύριε Πρόεδρε, τοποθετήθηκα επί του νομοσχεδίου και ως Κοινοβουλευτικός Εκπρόσωπος, επιτρέψτε μου, να μου δώσετε τον λόγο όπως δώσατε και στους υπολοίπους.
Επί της τροπολογίας.
Επί της ουσίας είναι αυτά που λέει το Κομμουνιστικό Κόμμα Ελλάδας…
Ναι, αλλά όχι επί του θέματος.
Και επειδή δώσατε τη δυνατότητα να ανοίξει η συζήτηση σε σχέση με το επίκαιρο ζήτημα, επιτρέψτε μου να πω το εξής.
Όχι, επί του θέματος.
Και στην Αίθουσα αυτή εξελίσσεται αυτή η κάλπικη, η ψεύτικη αντιπαράθεση ανάμεσα στην Κυβέρνηση και στη Νέα Δημοκρατία, σε σχέση με τα μέτρα τα οποία έρχονται. Η μόνιμη αντιπαράθεση δε της Νέας Δημοκρατίας με την Κυβέρνηση βέβαια ήταν ότι δεν κλείνει ταχύτατα η αξιολόγηση, όχι για το περιεχόμενο της αξιολόγησης. Το ίδιο κάνει και σήμερα. Η διαφωνία αφορά τους όρους της συμφωνίας και όχι την αυτή καθ' αυτή συμφωνία που αποτελεί σκληρά μέτρα, ουσιαστικά ένα νέο μνημόνιο στις πλάτες της εργατικής τάξης και των λαϊκών στρωμάτων. Άρα, λοιπόν, ο λαός πρέπει να βγάλει συμπεράσματα από προηγούμενες πολιτικές, του ΠΑΣΟΚ και της Νέας Δημοκρατίας, του ΣΥΡΙΖΑ, που ο ένας ακολουθεί την πολιτική του άλλου. Και τελικά, την πληρώνουν τα εργατικά λαϊκά στρώματα. Και επιβεβαιώνεται με τον πιο τρανταχτό τρόπο ότι ο δρόμος της καπιταλιστικής ανάκαμψης περνάει από την ισοπέδωση των εργατικών και λαϊκών δικαιωμάτων. Νομίζω ότι αυτό που είπε η Κυβέρνηση δια στόματος Πρωθυπουργού, που αποτελεί και πρόκληση για την συντριπτική πλειοψηφία του λαού, ότι «τα νέα μέτρα αποτελούν εξιτήριο από τα μνημόνια», εμείς λέμε ότι στην πραγματικότητα αποτελούν πιστοποιητικό θανάτου για τα εργατικά λαϊκά δικαιώματα. Διότι ακολουθούνται μέτρα, όχι μέχρι τέλος του 2018, αλλά μέτρα σε βάρος του λαού για μετά το 2018. Και με τα αντίμετρα, βέβαια, που λέει η Κυβέρνηση, στην πραγματικότητα επιχειρεί να δημιουργήσει ένα κλίμα ανοχής και αναμονής στον λαό. Περιμένοντας τι; Απολύτως τίποτα. Απλώς η Κυβέρνηση θέλει να κερδίσει χρόνο, προκειμένου να εφαρμόσει αυτά τα μέτρα ή αν αύριο - μεθαύριο είναι η Νέα Δημοκρατία, η οποία θα τα εφαρμόσει. Δεν έχει πει ότι δεν θα τα εφαρμόσει. Και τα όσα λέει είτε για την επιδότηση ενοικίου είτε για τα οικογενειακά επιδόματα είτε για τα σχολικά γεύματα, δεν είναι τίποτα άλλο παρά η χρυσόσκονη στην αντιλαϊκή επίθεση.
Κύριε Συντυχάκη ολοκληρώνετε παρακαλώ.
Άλλωστε, αυτό που αναφέρεται για τα σχολικά γεύματα στους παιδικούς σταθμούς, αποδεικνύει ότι η φτώχεια και η εξαθλίωση θα είναι για πάρα πολλά χρόνια ακόμα. Ο λαός, λοιπόν, δεν πρέπει να υποταχθεί σε αυτές τις λογικές, δεν πρέπει να εγκλωβιστεί στην αντιπαράθεση μεταξύ αυτών των κομμάτων. Πρέπει να δώσει βροντερό «παρών» στις απεργιακές κινητοποιήσεις στις 17 του μήνα.
Ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθητές και μαθήτριες και ένας εκπαιδευτικός συνοδός από το 10ο Δημοτικό Σχολείο Γλυφάδας. Η Βουλή τούς καλωσορίζει.
Κύριε Πρόεδρε, τον λόγο παρακαλώ.
Κύριε Σαρίδη, σας παρακαλώ, να μην επαναλάβω τα ίδια και σε σας.
Όχι, κύριε Πρόεδρε. Ο κ. Σαρίδης θα είναι εντάξει, σύμφωνα με τον Κανονισμό.
Σας ευχαριστώ.
Η αλήθεια είναι ότι το νομοσχέδιο, το οποίο μας έφερε η Κυβέρνηση δεν συζητήθηκε όπως θα έπρεπε, για την βαρύτητά του, μέσα στις επιτροπές. Αυτό είναι ευθύνη της Κυβέρνησης. Είναι άλλο ένα κακό παράδειγμα του πώς νομοθετούμε μέσα σε αυτήν την Αίθουσα, του πώς νομοθετούμε στη σημερινή Βουλή. Όσον αφορά στην τροπολογία του κ. Λαζαρίδη, η Ένωση Κεντρώων, επειδή αποτελεί μια ανακούφιση ουσιαστικά για τις επιχειρήσεις, κύριε Υπουργέ, καλό θα ήταν να την κάνατε αποδεκτή. Δεν την έχετε κάνει αποδεκτή. Καλό θα ήταν η Κυβέρνηση να την φέρει, ακριβώς όπως είναι η συγκεκριμένη τροπολογία και όχι να αλλάξει κάτι μέσα σε αυτό, γιατί είναι κάτι το οποίο χρειάζεται και λείπει. Η Ένωση Κεντρώων θα την στηρίξει. Δεν θα κάνω κάποιον άλλον σχολιασμό. Ο ελληνικός λαός ξέρει ποιοι είναι υπεύθυνοι και το πώς έχουμε οδηγηθεί εδώ που έχουμε οδηγηθεί. Ευχαριστώ πολύ.
Κύριε Υπουργέ, παρακαλώ, κλείνετε.
Κύριε Πρόεδρε, σας έχω ζητήσει κι εγώ τον λόγο.
Πότε, κύριε Σαντορινιέ; Δεν τον ζητήσατε. Τώρα τον ζητάτε.
Από την αρχή της συνεδρίασης σας τον ζητάει, κύριε Πρόεδρε.
Τώρα τον ζητάτε!
Κύριε Πρόεδρε, θα ήθελα τον λόγο.
Βεβαίως. Αλλά, τώρα τον ζητάτε. Μην μου κάνετε κι εσείς παράπονα. Παρακαλώ.
Κύριε Πρόεδρε, ευχαριστώ. Είναι εντυπωσιακό να ακούω από κόμματα που θέλουν να λέγονται Κεντροαριστερά, ότι το περιβάλλον είναι γραφειοκρατική διαδικασία. Γιατί αυτό που συζητάμε σήμερα είναι προστασία του θαλάσσιου περιβάλλοντος. Άκουσα από τον Κοινοβουλευτικό Εκπρόσωπο της Δημοκρατικής Συμπαράταξης ότι είναι γραφειοκρατική διαδικασία. Άκουσα βέβαια και άλλα, πολύ ωραία, όπως ότι την Πρωτομαγιά χτυπήσαμε τα εργασιακά δικαιώματα. Δεν ακούσατε τι έγινε ακριβώς; Δεν ακούσατε ότι συμφωνήσαμε την επαναφορά της επεκτασιμότητας και της ευνοϊκότερης ρύθμισης; Αυτό δεν είναι υπέρ των εργασιακών δικαιωμάτων; Είναι κατά των εργασιακών δικαιωμάτων; Για να καταλάβω τι λέμε εδώ, γιατί λέγονται ψέματα. Σε ένα ομιχλώδες τοπίο, την ομίχλη δεν την φέρνουμε εμείς, την ομίχλη την φέρει η Αντιπολίτευση. Γιατί η Αντιπολίτευση δεν θέλει να δεχθεί ότι ναι μεν θα πάρουμε 3,6 δισεκατομμύρια αρνητικά μέτρα, αλλά και 3,6 δισεκατομμύρια θετικά μέτρα, τα οποία με το που θα πιάσουμε το 3,5% θα ληφθούν. Μη λέτε πράγματα τα οποία δεν ισχύουν απλά για να ρίχνετε ομίχλη, για να ρίχνετε σκοτάδι σ' αυτά που λέγονται. Βέβαια, λέτε ότι δεν υπάρχει καμμία πιθανότητα η χώρα να παράξει αυτά τα πλεονάσματα. Υπάρχει πιθανότητα. Τα παράξαμε πολλαπλάσια γιατί βάλαμε «κόφτη» στη διαπλοκή, στη διαφθορά και στο «μαύρο» χρήμα, αυτό που δεν μπορούσατε να κάνετε εσείς και γι' αυτό ποτέ δεν πιάσατε τους στόχους, γιατί το 2014 έπρεπε να πιάσετε 1,5% πλεόνασμα και πιάσατε 0,2%. Αυτό από μόνο του ήταν επιπλέον 2,5 δισεκατομμύρια μέτρα. Μη λέτε ψέματα, γιατί εδώ μέσα, επειδή είναι ο ναός της κοινοβουλευτικής δημοκρατίας, πρέπει να λέμε αλήθειες και όχι ψέματα και δυστυχώς άκουσα μόνο ψέματα από σας. Ευχαριστώ.
Κύριε Πρόεδρε, θα ήθελα τον λόγο επί προσωπικού.
Θα έχετε τον λόγο επί προσωπικού για ένα λεπτό, όχι για να αρχίσει συζήτηση. Επί προσωπικού έχετε το δικαίωμα να μιλήσετε για ένα λεπτό, κύριε Λοβέρδε. Μην αρχίσει, όμως, συζήτηση.
Πού το είδε το προσωπικό, κύριε Πρόεδρε;
Ποιο είναι το προσωπικό, κύριε Πρόεδρε;
Σε τι συνίσταται το προσωπικό;
Η προσβολή της νοημοσύνης και της κοινοβουλευτικής ακεραιότητος του Κοινοβουλευτικού Εκπροσώπου της Δημοκρατικής Συμπαράταξης έγκειται στο γεγονός ότι αυθαιρέτως και σκοπίμως ο κύριος Υφυπουργός έκανε ένα μπέρδεμα νοητικό για να ισχυριστεί ότι δεν κατανοούμε θέματα προστασίας του περιβάλλοντος, ενώ όλη η δική μου αγόρευση, στο μέτρο που αντιδρούσα σε διαμαρτυρίες συναδέλφων της Συμπολίτευσης, δεν συνίστατο σε διαφωνίες επί της ουσίας στις οποίες, όμως, φρόντισα να πω φρονίμως ποιον εξέφρασε ο κ. Αρβανιτίδης στη συμφωνία μας και την ψήφο μας, αλλά στο γεγονός ότι ανοίγει η Βουλή για να κάνει μία κύρωση και δεν νοείται, ενώ είναι ανοικτά μεγάλα θέματα, που αφορούν τον ελληνικό λαό, να τα αγνοεί με γραφειοκρατικό τρόπο. Αυτό είπα, κύριε συνάδελφε, και πολύ καλά το καταλάβατε και αυθαιρέτως λέτε όσα λέτε. Δεύτερον, δεν είναι δυνατόν, κύριε συνάδελφε - επειδή είστε Βουλευτής - να έχετε το θράσος - γιατί δεν είναι θάρρος - σε μια περίοδο συζήτησης στη Βουλή για δραματικές περικοπές εισοδημάτων και συντάξεων, να έρχεστε και να λέτε ότι κάνατε καλό στον ελληνικό λαό.
Κύριε Λοβέρδο, αυτό δεν είναι προσωπικό. Παρακαλώ, ολοκληρώστε.
Θα πρέπει να έρχεστε στη Βουλή με μεγαλύτερη περιστολή και συστολή.
Κύριε Υπουργέ, έχετε τον λόγο. Θα σας παρακαλέσω, όπως παρακάλεσα και όλους τους άλλους - δεν πρόκειται να αφαιρέσω από κανέναν τον λόγο - να σεβαστούμε το άρθρο 108 ενόσω γίνεται συζήτηση, γιατί βλέπουμε ότι η τάση που επικρατεί είναι να συζητούμε άλλα πράγματα που θα πρέπει να συζητηθούν σε άλλη συνεδρίαση. Όταν έλθουν τα μέτρα στη Βουλή, θα συζητηθούν αναλυτικά οι απόψεις οι υπέρ και οι κατά. Παρακαλώ, έχετε τον λόγο.
Κύριε Πρόεδρε, «λαγός την φτέρη έσειε, κακό της κεφαλής του». Άκουσα την Αξιωματική Αντιπολίτευση να τελεί πραγματικά σε σύγχυση και σε πανικό γιατί έκλεισε η περίφημη αξιολόγηση και καταρρίπτεται πλέον το επιχείρημα που κρατούσε μια έστω επιφανειακή και επιδερμική ισορροπία στην τριχοτομημένη Νέα Δημοκρατία, το επιχείρημα των εκλογών. Κύριε Πρόεδρε, αφού ήταν τόσο μεγάλο το πρόβλημα που δεν έγινε η διαβούλευση, πώς τελικά στην επιτροπή από τη Νέα Δημοκρατία, εκτός από τον κ. Αθανασίου, δεν μίλησε κανένας άλλος; Δεν ξέρω αν ενδιαφέρθηκε κανένας άλλος Βουλευτής να μιλήσει. Τελικά, για να ξέρει εδώ ο ελληνικός λαός, αυτό το μεγάλο έλλειμμα της έλλειψης διαβούλευσης που προέκυψε, είχε ως αποτέλεσμα μόνο τρεις Βουλευτές να κάνουν από μία μικρή παρατήρηση στη συζήτηση στη Βουλή. Κατά τα άλλα, λέμε εδώ αυτά που λέμε. Κύριε Πρόεδρε, πραγματικά, είναι εντυπωσιακό το γεγονός ότι για άλλη μια φορά η Αξιωματική Αντιπολίτευση, που διεκδικεί κάποια στιγμή να κυβερνήσει την Ελλάδα, διακατέχεται από τη λογική του χρυσόψαρου. Ξέχασαν τα «Ζάππεια», ξέχασαν προεκλογικά τις δεσμεύσεις τους στον ελληνικό λαό και το τι έκαναν μετά και τώρα μας λένε εδώ περί άλλων πραγμάτων. Κύριε Πρόεδρε, μας έλεγαν «να κλείσετε γρήγορα την αξιολόγηση» και η Κυβέρνηση προσπάθησε να περιορίσει όλες αυτές τις παράλογες απαιτήσεις που προέρχονται από τους περίφημους δανειστές μας. Υπάρχουν δυο πολύ κρίσιμα ζητήματα για τα οποία όλοι πονάμε. Εγώ να αναγνωρίσω αυτό, που δεν αναγνωρίζουν οι ίδιοι. Να αναγνωρίσω ότι κι αυτοί αγωνιούν για το θέμα των συντάξεων και το θέμα του αφορολόγητου. Την κρίσιμη στιγμή βρέθηκαν δίπλα στην Κυβέρνηση, που διαπραγματευόταν το θέμα των συντάξεων και του αφορολόγητου; Αν ακούσατε και τώρα τον κ. Δένδια, τώρα αυτή τη στιγμή, πρώτα έριξε την ευθύνη στην Κυβέρνηση και μετά στους δανειστές. Κι αυτό έγινε για τυπικούς λόγους, για να δημιουργήσει μια αίσθηση ότι είπε και μια κουβέντα για τους δανειστές. Όλα τα φταίει η ελληνική κυβέρνηση. Δηλαδή, ήθελε η ελληνική κυβέρνηση να κόψει τις συντάξεις, ήθελε να κατεβάσει το αφορολόγητο και δεν το ήθελαν οι δανειστές φαίνεται. Αυτό μας λένε. Έρχονται σήμερα και μιλούν όταν θεσμικός παράγοντας του δημόσιου βίου βγήκε και είπε ότι οι συντάξεις στην Ελλάδα είναι αυτές που είναι. Ποιος από την Αξιωματική Αντιπολίτευση άσκησε κριτική σ' αυτή την τοποθέτηση; Κανένας, κύριε Πρόεδρε. Σήμερα, λοιπόν, επιτέλους, αυτό το μαρτύριο κλείνει. Η Αξιωματική Αντιπολίτευση διεκδικεί να κυβερνήσει την Ελλάδα. Νομίζει ότι ξέχασε ο ελληνικός λαός. Μέχρι χθες κυβερνούσατε επί χρόνια ολόκληρα την Ελλάδα. Δεν ξεχνάει ο ελληνικός λαός. Θα έρθει η ώρα των εκλογών στο τέλος της τετραετίας και θα κριθούμε όλοι. Όλοι θα κριθούμε. Κι εμείς που κυβερνάμε και εσείς που αντιπολιτεύεστε. Κάντε λίγη υπομονή. Εκείνο που πρέπει τώρα να κάνουμε κι εκείνο που θα κάνει η Κυβέρνηση, κυρίες και κύριοι συνάδελφοι, είναι να αρχίσει μια νέα προσπάθεια. Γιατί ο στόχος είναι να βγάλουμε τη χώρα απ' αυτή την περίφημη επιτροπεία και να μειώσουμε όσο γίνεται περισσότερο τις εξαρτήσεις, τις επιβολές και τις απαιτήσεις όλων αυτών των περίφημων δανειστών. Η Κυβέρνηση, κυρίες και κύριοι συνάδελφοι, ξεκινάει μια νέα προσπάθεια. Η Κυβέρνηση ασχολείται με την Ελλάδα. Εσείς ασχολείστε με τον ΣΥΡΙΖΑ. Θα μας κρίνει όλους ο ελληνικός λαός. Ευχαριστώ, κύριε Πρόεδρε.
Κι εγώ ευχαριστώ.
Κύριε Πρόεδρε, οι Ανεξάρτητοι Έλληνες δεν έχουμε μιλήσει. Δεν έχουμε τοποθετηθεί.
Τώρα το ζητάτε. Τι φταίω εγώ; Με συγχωρείτε. Ζητήσατε τον λόγο και δεν σας τον έδωσα; Δεν ζητήσατε τον λόγο. Όταν δεν ζητείται ο λόγος, προχωρούμε. Τώρα που ζητάτε τον λόγο, να σας τον δώσω. Έχετε τον λόγο για πέντε λεπτά.
Σας ευχαριστώ, κύριε Πρόεδρε. Πριν ξεκινήσω την τοποθέτησή μου θα ήθελα να κάνω ένα σχόλιο. Άκουσα την Αντιπολίτευση να λέει διάφορα πράγματα. Η Κυβέρνηση έχει τον άχαρο ρόλο να διαχειρίζεται μια καταστροφή την οποία - να μην ξεχνάμε - προκάλεσε η Αντιπολίτευση. Μιλάμε για τα δυο κόμματα τα οποία κυβέρνησαν επί δεκαετίες. Άλλωστε το παραδέχθηκε πολλές φορές και όντας Υπουργός ο νυν αντιπρόεδρος της Νέας Δημοκρατίας. Είχε πει πολλές φορές ότι η χώρα πτώχευσε. Μιλάω για την περίοδο 2012-2013. Τη χώρα, επομένως, δεν την πτώχευσε αυτή η Κυβέρνηση, τη χώρα την πτώχευσαν οι κυβερνήσεις των δύο κομμάτων τα οποία κυβερνούσαν επί δεκαετίες τη χώρα. Για να ξέρουμε, δηλαδή, τι λέμε. Η συμπεριφορά της αντιπολίτευσης, δηλαδή, μου θυμίζει τον πυρομανή εμπρηστή, ο οποίος αφού έβαλε φωτιά στο δάσος, μετά ζητούσε να του αναθέσουν την πυρόσβεση. Για να ξέρουμε τι λέμε! Εν πάση περιπτώσει, έκανα ένα σχόλιο σε αυτά που ειπώθηκαν. Όσον αφορά, τώρα, την κύρωση της σύμβασης, τοποθετηθήκαμε οι Ανεξάρτητοι Έλληνες και στην επιτροπή κατά τη διάρκεια της συζήτησης. Σαφώς είμαστε θετικοί, γιατί είναι κάτι το οποίο προστατεύει και την υγεία των πολιτών και το θαλάσσιο περιβάλλον και γενικά το ευρύτερο περιβάλλον. Θα ήθελα να πω δυο κουβέντες για την τροπολογία, την οποία καταθέσαμε οι Ανεξάρτητοι Έλληνες. Είναι, κύριε Υπουργέ, μια τροπολογία η οποία έρχεται σε συνέχεια του ν.4399/2016, όπου αυτό το συγκεκριμένο άρθρο ήταν μια τροπολογία, που είχα καταθέσει και τότε και έχει σχέση με αυτό το οποίο κατέθεσα και στην παρούσα τροπολογία που συζητάμε. Δηλαδή, τις επιχειρήσεις οι οποίες συμμετείχαν στους προηγούμενους αναπτυξιακούς νόμους και έλαβαν κάποια ποσά - μιλώ για τον ν.3299/2004 ή τον ν.3908/2011- με εκείνο το άρθρο τις απαλλάσσαμε. Είχαν τη δυνατότητα, όταν για λόγους ανωτέρας βίας δεν μπορούσαν να υλοποιήσουν το αναπτυξιακό πρόγραμμα στο οποίο συμμετείχαν και είχαν πάρει κάποια χρήματα, να τα επιστρέφουν χωρίς επιπλέον επιβαρύνσεις. Δηλαδή, να μην έχουν ούτε προσαυξήσεις ούτε τόκους, αφού αποδεδειγμένα για λόγους ανωτέρας βίας δεν μπορούσαν να υλοποιήσουν το πρόγραμμα. Εκείνη ήταν μια τροπολογία, που είχα καταθέσει, στην οποία είχαμε συμφωνήσει και πέρασε ως νομοτεχνική βελτίωση. Ορθώς πέρασε και πραγματικά ανακούφισε πάρα πολύ κόσμο. Τώρα, με αυτήν την τροπολογία προτείνουμε το εξής, κύριε Υπουργέ. Οι τράπεζες για να εκδώσουν τις εγγυητικές επιστολές πήραν κάποιες προμήθειες και εισέπραξαν κάποια ποσά. Μιλάω για τα αναπτυξιακά προγράμματα και για τις προκαταβολές, που έλαβαν οι επιχειρήσεις προκειμένου να υλοποιήσουν αυτά τα προγράμματα στα οποία συμμετείχαν. Τουλάχιστον μέχρι το 2016 δεν υπήρχε το νομοθετικό πλαίσιο για να μπορέσουν να επιστρέψουν τα χρήματα αυτά που λέμε, γιατί προέκυψαν κάποια καιρικά φαινόμενα, όπως σεισμοί, πλημμύρες, πυρκαγιές, δηλαδή, αυτά που χαρακτηρίζονται από τον νόμο ως λόγοι ανωτέρας βίας. Συνέβαινε το εξής: Μέχρι να ψηφιστεί ο ν.4399/2016 και να μπορέσουν οι άνθρωποι να επιστρέψουν τα χρήματα τα οποία έλαβαν, δεν μπορούσαν να τα επιστρέψουν. Δεν προβλεπόταν. Ενώ κανονικά έπρεπε να προβλεφθεί και από τον αναπτυξιακό του 2004 και από τον άλλον του 2011 δεν προβλεπόταν τι θα μπορούσαν να κάνουν οι πολίτες. Άρα, δεν μπορούσαν να επιστρέψουν τα χρήματα, είχαν προσαυξήσεις, είχαν τοκισμούς κ.λπ., δηλαδή επιβαρύνσεις, οι οποίες δεν οφείλονταν σε δική τους υπαιτιότητα. Με τον μεν νόμο που προανέφερα, τον ν.4399/2016, τακτοποιήθηκε το θέμα του ποσού που έβαλαν να επιστρέφουν. Τώρα, με αυτήν την τροπολογία προσπαθούμε να τακτοποιήσουμε το θέμα των προμηθειών που επέβαλαν οι τράπεζες, προκειμένου να εκδώσουν τις εγγυητικές επιστολές για τη συμμετοχή στα αναπτυξιακά προγράμματα. Μάλιστα, έχουμε και φαινόμενα προσαυξήσεων, έχουμε φαινόμενα τοκισμών και ανατοκισμών και με αυτήν την τροπολογία, ακριβώς, προσπαθούμε να ανακουφίσουμε αυτές τις επιχειρήσεις. Δηλαδή, από τη στιγμή που επέστρεψαν τα χρήματα τα οποία πήραν συμμετέχοντας στον αναπτυξιακό νόμο, να μην επιβαρύνονται με το θέμα των προμηθειών για τις εγγυητικές επιστολές από τις τράπεζες. Είναι πολύ απλό νομίζω. Το δέχομαι αυτό που είπατε και θα πρέπει να το συζητήσουμε σε σύντομο χρονικό διάστημα. Όταν έρθει ξανά νομοσχέδιο, να το περάσουμε για να ανακουφίσουμε τις επιχειρήσεις, γιατί ξέρετε τι γίνεται με τις επιχειρήσεις. Πραγματικά σηκώνουν έναν σταυρό οι άνθρωποι. Όσες επιχειρήσεις έμειναν ανοιχτές, προσπαθούν να κρατηθούν όρθιες και πρέπει να τις στηρίξουμε. Σας ευχαριστώ, κύριε Υπουργέ.
Κι εγώ ευχαριστώ, κύριε Λαζαρίδη. Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Διεθνούς Σύμβασης για τον Έλεγχο και Διαχείριση του Έρματος και των Ιζημάτων που προέρχονται από τα Πλοία, 2004 και άλλες διατάξεις». Ερωτάται το Σώμα: Γίνεται δεκτό το νομοσχέδιο;
Το νομοσχέδιο το ψηφίζουμε επί της αρχής.
Επί της αρχής. Ερωτάται, λοιπόν, το Σώμα: Γίνεται δεκτό το νομοσχέδιο;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση της Διεθνούς Σύμβασης για τον Έλεγχο και Διαχείριση του Έρματος και των Ιζημάτων που προέρχονται από τα Πλοία, 2004 και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Στη σημείο αυτό, διακόπτεται η συνεδρίαση...
Κύριε Πρόεδρε, πρέπει να πούμε τις απόψεις μας και επί των άρθρων. Ψηφίζουμε μόνο το άρθρο πρώτο.
Κοιτάξτε, στο σύνολό του ψηφίζεται. Στο σημείο αυτό, διακόπτεται η συνεδρίαση για τις 12.00΄.
Κυρίες και κύριοι συνάδελφοι, συνεχίζεται η συνεδρίαση. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και δύο εκπαιδευτικοί συνοδοί τους από το Γυμνάσιο Νέας Κυδωνίας Χανίων (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Βασιλείου Λεβέντη, Χρήστου Καραγιαννίδη και Αθανασίου Παπαχριστόπουλου. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 27-4-2017, σύμφωνα με την οποία τα μέλη της Επιτροπής πρότειναν, κατά πλειοψηφία, τη μη άρση της ασυλίας του κ. Βασίλειου Λεβέντη. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 27-4-2017, σύμφωνα με την οποία τα μέλη της Επιτροπής πρότειναν, κατά πλειοψηφία, τη μη άρση της ασυλίας του κ. Χρήστου Καραγιαννίδη. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 27-4-2017, σύμφωνα με την οποία τα μέλη της Επιτροπής πρότειναν, κατά πλειοψηφία, τη μη άρση της ασυλίας του κ. Αθανασίου Παπαχριστόπουλου. Σύμφωνα με το άρθρο 83 του Κανονισμού η Βουλή δεν εισέρχεται στην ουσία των υποθέσεων, αλλά ερευνάται μόνο αν η πράξη για την οποία ζητείται η άρση της ασυλίας, συνδέεται με την πολιτική ή κοινοβουλευτική δραστηριότητα του Βουλευτή ή η δίωξη, η μήνυση, η έγκλιση υποκρύπτει πολιτική σκοπιμότητα. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντα, εφόσον ζητηθεί, στον Βουλευτή, τον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Υπενθυμίζω ότι σύμφωνα με απόφαση της Διάσκεψης των Προέδρων της 23ης Μαρτίου 2005, έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο, στο οποίο κάθε συνάδελφος θα αναγράφει το όνομά του, την εκλογική του περιφέρεια και την κοινοβουλευτική ομάδα που ανήκει, θα καταχωρίζεται στα αντίστοιχα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής που απαιτεί φανερή ψηφοφορία. Αφού, λοιπόν, ολοκληρωθεί η συζήτηση επί των περιπτώσεων της σημερινής Ειδικής Ημερήσιας Διάταξης, θα προχωρήσουμε σε ονομαστική ψηφοφορία, όπως σας περιέγραψα. Η πρώτη υπόθεση αφορά τον συνάδελφο κ. Βασίλειο Λεβέντη, η δεύτερη υπόθεση αφορά τον συνάδελφο κ. Χρήστο Καραγιαννίδη και η τρίτη υπόθεση αφορά τον συνάδελφο κ. Αθανάσιο Παπαχριστόπουλο. Επί της πρώτης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού; Κανείς. Επί της δεύτερης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού; Κανείς. Επί της τρίτης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού; Κανείς. Κυρίες και κύριοι συνάδελφοι, στο σημείο αυτό θα διεξαχθεί ονομαστική ψηφοφορία. Έχει καταρτιστεί ψηφοδέλτιο με τα ονόματα των συναδέλφων για τους οποίους ζητείται η άρση της ασυλίας. Κάθε συνάδελφος θα σημειώνει την ψήφο του δίπλα στα ονόματα των συναδέλφων για τους οποίους ζητείται η άρση της ασυλίας. Εκείνος που ψηφίζει υπέρ της άρσης ασυλίας σημειώνει την προτίμησή του δίπλα στο όνομα του Βουλευτή και στη στήλη «ναι», δηλαδή λέει «ναι» στην αίτηση του εισαγγελέως που ζητεί την άρση της ασυλίας. Εκείνος που ψηφίζει κατά της άρσης ασυλίας σημειώνει δίπλα στο όνομα του Βουλευτή και στη στήλη «όχι» αντιστοίχως «όχι». Εκείνος που ψηφίζει «παρών» θα το σημειώσει στην αντίστοιχη στήλη του ψηφοδελτίου. Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής. Στη συνέχεια και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιο στους συναδέλφους κυρίους Μάριο Κάτση από το ΣΥΡΙΖΑ και Απόστολο Βεσυρόπουλο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής ψήφισε. Μετά το τέλος της ψηφοφορίας θα γίνει καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν με το πρωτόκολλο ψηφοφορίας στα Πρακτικά της σημερινής συνεδρίασης. Συμφωνεί το Σώμα;
Συνεπώς το Σώμα συνεφώνησε ομοφώνως. Καλούνται επί του καταλόγου οι Βουλευτές κ. Αναστασία Γκαρά από το ΣΥΡΙΖΑ και κ. Βασίλειος Γιόγιακας από τη Νέα Δημοκρατία. Σας ενημερώνω, επίσης, ότι έχει έρθει στο Προεδρείο τηλεομοιοτυπία (φαξ) συναδέλφου, σύμφωνα με το άρθρο 70Α του Κανονισμού της Βουλής, με την οποία γνωστοποιεί την ψήφο του. Η ψήφος αυτή θα ανακοινωθεί και θα συνυπολογιστεί στην καταμέτρηση, η οποία θα ακολουθήσει. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Ο κ. Βασίλειος Οικονόμου. [[Στο σημείο αυτό ψηφίζει ο Βουλευτής κ. Βασίλειος Οικονόμου]] Η επιστολή, η οποία απεστάλη στο Προεδρείο από το συνάδελφο, σύμφωνα με το άρθρο 70Α του Κανονισμού της Βουλής, θα καταχωριστεί στα Πρακτικά.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλία των συναδέλφων Βουλευτών. Ψήφισαν συνολικά 197 Βουλευτές. Για τον συνάδελφο κ. Βασίλειο Λεβέντη: Υπέρ της άρσεως ασυλίας, δηλαδή «ΝΑΙ», ψήφισε 1 Βουλευτής. Κατά της άρσεως ασυλίας, δηλαδή «ΟΧΙ», ψήφισαν 195 Βουλευτές. Ψήφισε «ΠΑΡΩΝ» 1 Βουλευτής. Συνεπώς η αίτηση της εισαγγελικής αρχής απορρίπτεται. [[Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:]] [[ΑΛΛΑΓΗ ΣΕΛΙΔΑΣ]] [[Να καταχωρισθεί το πρωτόκολλο και τα ψηφοδέλτια σελ.75α]] Για τον συνάδελφο κ. Χρήστο Καραγιαννίδη: Υπέρ της άρσεως ασυλίας, δηλαδή «ΝΑΙ», ψήφισαν 39 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 156 Βουλευτές. Ψήφισαν «ΠΑΡΩΝ» 2 Βουλευτές. Συνεπώς η αίτηση της εισαγγελικής αρχής απορρίπτεται. Για τον συνάδελφο κ. Αθανάσιο Παπαχριστόπουλο: Υπέρ της άρσεως ασυλίας, δηλαδή «ΝΑΙ», ψήφισαν 39 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 149 Βουλευτές. Ψήφισαν «ΠΑΡΩΝ» 9 Βουλευτές. Συνεπώς η αίτηση της εισαγγελικής αρχής απορρίπτεται.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.07΄ λύεται η συνεδρίαση για αύριο, ημέρα Πέμπτη 4 Μαΐου 2017 και ώρα 12.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.